Broj: 711-I-2020-M-379/22-03-23

Zagreb, 16. rujna 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, zamjenika predsjednice Povjerenstva, te Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Igora Ružičke, ravnatelja Javne ustanove Agencije za upravljanje zaštićenim prirodnim vrijednostima na području Osječko-baranjske županije**, za davanjem mišljenja Povjerenstva, na 186. sjednici, održanoj dana 16. rujna 2022., daje sljedeće

**MIŠLJENJE**

1. **Temeljem članka 17. stavka 1. ZSSI-a, obveznik Igor Ružička ne može istovremeno uz obnašanje dužnosti ravnatelja Javne ustanove Agencije za upravljanje zaštićenim prirodnim vrijednostima na području Osječko-baranjske županije obnašati dužnost člana Općinskog vijeća Općine Bilje.**
2. **Temeljem članka 18. stavka 1. ZSSI-a, obveznik Igor Ružička ne može istovremeno uz obnašanje dužnosti ravnatelja Javne ustanove Agencije za upravljanje zaštićenim prirodnim vrijednostima na području Osječko-baranjske županije obnašati dužnost predsjednika Nadzornog odbora trgovačkog društva Komunalno-Bilje d.o.o. za komunalne usluge.**
3. **Sukladno članku 8. stavku 1. ZSSI-a, obveznik Igor Ružička upućuje se razriješiti okolnost istodobnog obnašanja dužnosti iz točaka I. i II. ove izreke.**
4. **Upućuje se obveznika Igora Ružičku da u imovinskoj kartici koju će podnijeti povodom stupanja na dužnost iz točke I. izreke unese okvirni izračun iznosa bruto i neto plaće koju će primati na njezino obnašanje te da u napomeni imovinske kartice obrazloži da se radi o privremenom izračunu.**

Obrazloženje

Zahtjev za davanjem mišljenja Povjerenstva podnio je obveznik Igor Ružička, ravnatelj Javne ustanove Agencije za upravljanje zaštićenim prirodnim vrijednostima na području Osječko-baranjske županije. U Povjerenstvu zahtjev je zaprimljen 7. rujna 2022. pod poslovnim brojem 711-U-7683-M-379/22-01-2, povodom kojeg se vodi predmet broj M-379/22. Zahtjev je obveznik ponovio putem elektroničke pošte od 15. rujna 2022.

Člankom 3. stavkom 1. točkom 61. ZSSI-a propisano je da su ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode obveznici u smislu navedenog Zakona.

Povjerenstvo je uvidom u registar Trgovačkog suda u Osijeku utvrdilo da je obveznik Igor Ružička ravnatelj Javne ustanove Agencije za upravljanje zaštićenim prirodnim vrijednostima na području Osječko-baranjske županije, kojoj je jedini osnivač Osječko-baranjska županija, s početkom mandata 1. rujna 2022. Upisana djelatnost navedene javne ustanove je zaštita, održavanje i promicanje zaštićenih područja i drugih zaštićenih prirodnih vrijednosti iz nadležnosti Osječko-baranjske županije. Slijedom navedenog, obveznik je povodom obnašanja navedene dužnosti dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu za davanjem mišljenja navodi da je 1. rujna 2022. stupio na dužnost ravnatelja Javne ustanove Agencije za upravljanje zaštićenim prirodnim vrijednostima na području Osječko-baranjske županije te da je imenovan članom Nadzornog odbora trgovačkog društva Komunalno-Bilje d.o.o., slijedom čega traži mišljenje Povjerenstva može li nastaviti obavljati navedenu funkciju. Obveznik nadalje navodi da je nezavisni vijećnik u Općini Bilje te traži mišljenje Povjerenstva može li istodobno s obnašanjem dužnosti ravnatelja predmetne ustanove obnašati dužnost člana (zamjenika predsjednika) Općinskog vijeća Općine Bilje. Napominje da za obje funkcije prima naknadu.

Obveznik također navodi da prema ugovoru o radu, kojeg je s ustanovom sklopio 1. rujna 2022., ima utvrđeni koeficijent tako da iznos bruto i neto plaće nisu definirani, slijedom čega traži mišljenje kako ih treba prikazati u imovinskoj kartici.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Članak 8. stavak 1. ZSSI-a propisuje da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost.

Prema članku 6. stavku 8. Pravilnika o imovinskoj kartici obveznika Zakona o sprječavanju sukoba interesa („Narodne novine“, broj 8/22) podaci o prihodima u imovinskom kartici obuhvaćaju, pored ostalog, podatke o mjesečnim bruto i neto primanjima obveznika od dužnosti za koju se podnosi imovinska kartica.

Međutim, Povjerenstvo ukazuje da pojam obveznika u smislu članka 3. stavka 1. i 2. ZSSI-a i pojam javne dužnosti nisu istoznačnice, već je krug javnih dužnosti širi od kruga dužnosnika definiranog ZSSI-om. Druga javna dužnost iz članaka 17. stavka 1. ZSSI/21-a podrazumijeva svaku javnu dužnost, bez obzira jesu li obnašatelji te javne dužnosti ujedno i obveznici u smislu ZSSI-a.

Tako su članovi predstavničkih tijela jedinica lokalne samouprave, koje sukladno članku 75. Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 37/21.) biraju građani na neposrednim izborima, odgovorni prema građanima koji su ih izabrali, iako ih ZSSI ne određuje kao obveznike. Povjerenstvo stoga tumači da obnašanje dužnosti člana općinskog vijeća nedvojbeno predstavlja obnašanje druge javne dužnosti u smislu odredbe članka 17. stavka 1. ZSSI-a.

Zakonom o lokalnim izborima u članku 78. stavku 1. podstavku 36. propisano je da član predstavničkog tijela jedinice lokalne i područne (regionalne) samouprave ne može istovremeno biti ravnatelj ustanove ili druge neprofitne pravne osobe kojoj je jedinica osnivač.

Zakonom o ustanovama („Narodne novine“, broj 76/93., 29/97., 47/99., 35/08. i 127/19.), kao posebnim zakonom kojim je uređen način imenovanja, prava i obveze ravnatelja ustanova, nije izričito propisano da ravnatelji ustanova kojima je osnivač Republika Hrvatska ili jedinica lokalne i područne (regionalne) samouprave mogu istovremeno uz obnašanja navedene dužnosti obnašati i drugu javnu dužnost, pa tako niti dužnost člana općinskog vijeća.

Povjerenstvo nadalje obrazlaže da Zakonom o zaštiti prirode („Narodne novine“ broj 80/13., 15/18., 14/19. i 127/19.), kao posebnim zakonom kojim je, pored ostalog, uređeno osnivanje javnih ustanova za upravljanje zaštićenim područjima, nije izričito propisano da ravnatelj javne ustanove za upravljanje zaštićenim područjima može istovremeno uz obnašanje dužnosti ravnatelja ustanove koja upravlja zaštićenim prirodnim vrijednostima obnašati i drugu javnu dužnost, pa tako niti dužnost člana predstavničkog tijela jedinice lokalne samouprave.

Slijedom odredbi Zakona o lokalnim izborima, Zakona o ustanovama i Zakona o zaštiti prirode, u konkretnom slučaju nije ispunjena iznimka propisana člankom 17. stavkom 1. ZSSI-a koja dopušta obnašanje druge javne dužnosti ako je to „zakonom drugačije propisano“ te je stoga istovremeno obnašanje dužnosti ravnatelja javne ustanove za upravljanje zaštićenim područjima i člana općinskog vijeća protivno navedenoj odredbi te se obveznik, sukladno članku 8. stavku 1. ZSSI-a, upućuje razriješiti okolnost istodobnog obnašanja spomenutih dužnosti.

Nadalje, Povjerenstvo je uvidom u registar Trgovačkog suda u Osijeku utvrdilo da je obveznik predsjednik Nadzornog odbora trgovačkog društva Komunalno-Bilje d.o.o. za komunalne usluge, a što je protivno odredbi članka 18. stavka 1. ZSSI-a, budući da obveznici iz članka 3. ZSSI-a ne mogu za vrijeme obnašanja dužnosti biti članovi nadzornih odbora trgovačkih društava, neovisno o tome tko im je osnivač, slijedom čega se obveznik također sukladno članku 8. stavku 1. ZSSI-a upućuje razriješiti okolnost istodobnog obnašanja dužnosti ravnatelj Javne ustanove Agencije za upravljanje zaštićenim prirodnim vrijednostima na području Osječko-baranjske županije i funkcije predsjednika Nadzornog odbora trgovačkog društva Komunalno-Bilje d.o.o.

Vezano uz upit obveznika kako prikazati u imovinskoj kartici plaću za obnašanje javne dužnosti s obzirom na to ugovorom o radu potpisao nema definiranu plaću u bruto i neto iznosu, Povjerenstvo upućuje obveznika da u imovinskoj kartici, koju će podnijeti povodom stupanja na dužnost ravnatelja, prilikom unosa podataka o mjesečnim bruto i neto primanjima obveznika za obnašanje dužnost za koju se podnosi imovinska kartica unese okvirni izračun iznosa plaće te da u napomeni obrazloži da se radi o privremenom izračunu.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

**ZAMJENIK PREDSJEDNICE POVJERENSTVA**

**Davorin Ivanjek, dipl. iur.**

Dostaviti:

1. Obveznik Igor Ružička, elektroničkom dostavom
2. Objava na internetskoj stranici Povjerenstva
3. Pismohrana